## El Consell encarrega a Tragsa el suport a les actuacions d’emergència en la província de València després de la riuada del 29 d’octubre

*** Les actuacions inclouen el suport logístic i subministrament de materials, equipament i avituallament dels servicis d’emergència
* La inversió per al suport a les actuacions d’emergència derivades de la DANA ascendix a 77.929.330 euros**

El Consell ha autoritzat l’encàrrec a Tragsa, per part l’Agència Valenciana de Seguretat i Resposta a les Emergències, del suport a actuacions d’emergència per a pal·liar els efectes del temporal de vent i pluges del passat 29 d’octubre a la Comunitat Valenciana.

L’encàrrec, centrat en la província de València, disposa d’un pressupost de 77.929.330,50 euros (sense IVA) i té com a data límit d’execució el 15 de gener de 2025.

**Àmbit d’actuació i objectius**

La zona d’actuació inclou els municipis de la província de València afectats per la riuada, i les actuacions previstes comprenen mesures destinades a garantir una resposta integral i efectiva davant l’emergència.

Les actuacions inclouen el suport logístic i subministrament de materials, equipament i avituallament dels servicis d’emergència. També figura el suport logístic amb maquinària principal i auxiliar per a labors essencials.

Així mateix, les tasques incorporen equip de suport a la planificació, logística i gestió per a coordinar les actuacions, així com gestió dels residus voluminosos i llots, essencials per a la recuperació de les zones afectades. A més, s’inclouen tractaments terrestres amb biocides per al control vectorial i tractaments raticides.

La situació d’emergència provocada per la riuada ha obligat, a més, a actuar de manera immediata a fi de disposar dels mitjans precisos que permeten fer front a situacions de greu perill per a les persones. En esta línia, es duen a terme actuacions de suport a la posada en servici dels centres educatius, així com suport logístic a la solidaritat i voluntariat.

Fecha: 23/12/2024